緜竹山四十韻
作者：吳融
朝代：唐

paragraphs: 緜竹東西隅，千峰勢相屬。
崚嶒壓東巴，連延羅古蜀。
方者露圭角，尖者鑽箭簇。
引者蛾眉彎，斂者鳶肩縮。
尾蟉青蛇盤，頸低玄兔伏。
橫來突若奔，直上森如束。
歲在作噩年，銅梁搖蠆毒。
相國京兆公，九命來作牧。
戎提虎僕毛，專奉狼頭纛。
行府寄精廬，開窗對林麓。
是時重陽後，天氣曠清肅。
茲山昏曉開，一一在人目。
霜空正泬寥，濃翠霏撲撲。
披海出珊瑚，貼天堆碧玉。
俄然陰霾作，城郭纔霢霂。
絕頂已凝雪，晃朗開紅旭。
初疑崑崙下，夭矯龍銜燭。
亦似蓬萊巔，金銀臺疊蹙。
紫霞或旁映，綺段鋪繁褥。
晚照忽斜籠，赤城差斷續。
又如煮吳鹽，萬萬盆初熟。
又如濯楚練，千千匹未軸。
又如水晶宮，蛟螭結川瀆。
又如鐘乳洞，電雷開巖谷。
丹青畫不成，造化供難足。
合有羽衣人，飄颻曳煙躅。
合有五色禽，叫嘯含仙曲。
根雖限劒門，穴必通林屋。
方諸滄海隔，欲去憂淪覆。
羣玉縹緲間，未可量往復。
何如當此境，終朝曠遐矚。
往往草檄餘，吟哦思幽獨。
早晚埽欃槍，笳鼓迎暢轂。
休飛霹靂車，罷繫蝦蟆木。
勒銘燕然山，萬代垂芬郁。
然後恣逍遙，獨往羣麋鹿。
不管安與危，不問榮與辱。
但樂濠梁魚，豈怨鍾山鵠。
紉蘭以圍腰，採芝將實腹。
石牀須臥平，一任閑雲觸。